Mette Frederiksen (S), 2004-02-05:
Der er jo en grund til, at fem af Folketingets partier inviterer til en forespørgselsdebat om de danske medier.
Det gør vi, fordi medierne er et helt afgørende og centralt element i det at have et levende demokrati.
Som jeg sagde i min ordførertale, er det ikke nok med sandheder i en offentlig debat.
Det er også nødvendigt med kendsgerninger, og kendsgerninger kommer altså kun, hvis medierne i Danmark har det albuerum og det spillerum, der skal til, for at lige præcis den mangfoldighed, den pluralisme og den alsidighed, der har været udgangspunkt for diskussionen i dag, fremkommer.
Jeg synes personligt, at det er endda meget ærgerligt, at statsministeren i en så væsentlig diskussion, om en landsdækkende radiostation i Danmark efterlever de politisk opsatte public service-forpligtelser, vifter diskussionen til side med at sige: Jeg kan da ikke høre Sky Radio, fru Mette Frederiksen kan da ikke forvente, at jeg ser Danmarks Radio eller TV 2. Jeg forholder mig overhovedet ikke til statsministerens medieforbrug, men jeg kræver da, at når en regering sammen med Dansk Folkeparti i et medieforlig definerer, hvilke forpligtelser en femte landsdækkende radiokanal i Danmark har, sikrer de sig, at de faktisk bliver overholdt, at de ikke bare knipser diskussionen til side ved at hylde, at der er kommet flere medier, og at der dermed er mere mangfoldighed.
Der er selvfølgelig også på det her område behov for, at vi tager et politisk ansvar.
Jeg vil gerne her i dag sige, at ja, det er godt med konkurrence, og det er ved gud godt med konkurrence også på medieområdet.
Der kan aldrig være for mange stemmer i en offentlig debat.
Der kan til gengæld være for få.
Men som det også er fremkommet i debatten i dag, kan markedet ikke klare alt. Endda hr. Jens Rohde har i dag fra talerstolen sagt, at markedet ikke kan klare alt. Det er derfor, at vi har behov for et stærkt Danmarks Radio, men det er også derfor, at vi har behov for et stærkt TV 2. Jeg må sige, at erfaringerne fra liberaliseringerne på radioområdet med en regering, der ikke ønsker at efterleve egen public service-forpligtelse, indikerer, at en privatisering af TV 2 ikke er så let endda.
for de danske medier
, men den overbevisning er altså ikke kommet til stede.
Vi har heller ikke i dag i forespørgselsdebatten, der nu har stået på i flere timer, hørt de argumenter, der skulle overbevise os og seerne af TV 2 om, at vi vil få et bedre TV 2 med den privatisering, der lægges op til.
Vi har aldrig påstået, at en mediediskussion er let.
Det er en balancegang, og det er svært politisk at definere de krav, der skal gælde medier, fordi man meget let kommer til at gå det skridt over grænsen, man ikke må, og blande sig i indholdet.
Men derfor er diskussionen alligevel nødvendig, og det er nødvendigt, at vi tager det politiske ansvar på os.
Vi bliver nødt til at forholde os til, at antallet af selvstændige dagbladstitler i Danmark er raslet ned, for med den ejerkoncentration sker der uundgåeligt også en koncentration af magten.
Det behøver ikke at have negative konsekvenser, men det kan have det.
Regeringen bliver også nødt til at forholde sig til, at når den fjerner portostøtten til alle de blade, tidsskrifter, fagblade og andre udgivelser, der er i Danmark, betyder det
selvfølgelig indskrænkninger i forhold til den offentlige debat.
Derfor: Må jeg ikke have lov til endnu en gang at opfordre regeringen til, når vi har en mediediskussion i Folketinget at tage den seriøst og også på det her område tage et reelt politisk ansvar.